ለኢትዮጵያ ለጤናው ዘርፍ የማደርገውን ድጋፍ እቀጥላለሁ-ቢል ጌትስ
 የአለማችን ቁጥር አንድ ባለሃብት ቢል ጌትስ በኢትዮጵያ የእናቶችና ህጻናት ሞት ለመቀነሰና የወባ በሽታን ለመከላከል የሚያደርጉትን ድጋፍ አጠናክሮ እንደሚቀጥል አረጋገጠ።ጠቅላይ ሚኒስትር ሃይለማሪያም ደሳለኝ የሜሊንዳና ቢል ጌትስ ፋውንዴሽን መስራችና ምክትል ሊቀመንበር  ቢል ጌትስን በጽህፈት ቤታቸው ተቀብለው አነጋግረዋል።ጠቅላይ ሚኒስትር ሃይለማሪያም ቢል ጌትስ በእርዳታ ተቋሙ አማካኝነት በኢትዮጵያ በጤናው መስክ እያደረገ ላለው ዘርፈ ብዙ ድጋፍ ምስጋና አቅርበዋል።መንግስት ወደፊት ከጤናው ባሻገር በሚያከናውናቸው ሌሎች ማህበራዊ ጉዳዮች ላይም ፋውንዴሽኑ ጠንካራ ድጋፍ እንደሚያደርግም እምነታቸውን ገልጸዋል።ውይይቱን የተከታተሉት የውጭ ጉዳይ ሚኒስቴር የአፍሪካ ጉዳዮች ዳይሬክተር ጄኔራል አምባሳደር ታየ አጽቀስላሴ ጠቅላይ ሚኒስትሩና ቢልጌትስ በቀጣዩ አመት ከሚጠናቀቀው የሚሊኒየሙ የልማት ግቦች በኋላ ፋውንዴሽኑ በኢትዮጵያ ድጋፍ በሚያደርግባቸው ጉዳዮች ዙሪያ ሰፊ ምክክር ማድረጉን ገልጸዋል።ሚስተር ቢል ጌትስ በበኩሉ ለኢትዮጵያ የሚያደርገው ድጋፍ ውጤት እያመጣ በመሆኑ በቀጣይ የሚያደርገውን ድጋፍ አጠናክሮ እንደሚቀጥል ገልጸዋል።ፋውንዴሽኑ ባደረገው ድጋፍ በጤናውና በግብርናው መስክ እየተመዘገበ ያለው ለውጥ ለሌሎች የአፍሪካ አገራት ምሳሌ ሊሆን የሚችል መሆኑንም ጠቁመዋል።ቢል ጌትስ በኢትዮጵያ ብሎም በአፍሪካ ባደረገው ዘርፈ ብዙ የበጎ አድራጎት ተግባራት ከአዲስ አበባ ዩኒቨርስቲ የክብር ዶክትሬት ማዕረግ ተቀብሏል።እንደ ኢዜአ ዘገባ የ58 አመቱ ማይክሮሶፍት ኩባንያ መስራች ቢል ጌትስ የአለማችን ሃብታሞችን ዝርዝር በሚያወጣው ፎርቭስ መጽሄት የ2014 እትም  መሰረት 78.9 ቢሊዮን ዶላር የተጣራ ሃብት ባለቤት ነው።